b'\n_START_ARTICLE_\nGei\xc5\xa1a\n_START_PARAGRAPH_\nGei\xc5\xa1a (jaapani keeles \xe8\x8a\xb8\xe8\x80\x85 geisha), geiko(\xe8\x8a\xb8\xe5\xad\x90) v\xc3\xb5i geigi(\xe8\x8a\xb8\xe5\xa6\x93) on k\xc3\xb5rgelt haritud Jaapani naine, kes tunneb h\xc3\xa4sti kirjandust, kunsti ja muusikat. Professionaalsete meelelahutajatena on nad kaaslasteks m\xc3\xb5eldud just meestele, ning seda nii ametlikel kui avalikel \xc3\xbcritustel. S\xc3\xb5na geisha t\xc3\xa4hendus on artist v\xc3\xb5i kunstnik. Gei\xc5\xa1a meelelahutuslike tegevuste hulka kuulub nt tee serveerimine, pillim\xc3\xa4ng, rahvuslikud tantsud ning k\xc3\xb5ige olulisem- vestlemise kunst. Gei\xc5\xa1aks saamine ja selleks vajalike oskuste \xc3\xb5ppimine v\xc3\xb5ib aega v\xc3\xb5tta kuus kuud kuni aasta.\n_START_SECTION_\nTerminoloogia\n_START_PARAGRAPH_\nS\xc3\xb5na geisha koosneb kahest osast, millest gei t\xc3\xa4hendab kunsti ning sha t\xc3\xa4histab tegijat. Teine nimetus lisaks gei\xc5\xa1ale on geiko, mida kasutatakse tavaliselt L\xc3\xa4\xc3\xa4ne-Jaapanis (sh Kyotos) tegutsevate gei\xc5\xa1ade t\xc3\xa4histamiseks._NEWLINE_Terminid maiko ja hangyoku t\xc3\xa4histavad gei\xc5\xa1a \xc3\xb5pilast, kes pole veel p\xc3\xa4ris valmis. Maiko t\xc3\xa4hendab \xe2\x80\x9ctantsulast\xe2\x80\x9c ning hangyoku \xe2\x80\x9cpooljuveeli\xe2\x80\x9c, mis n\xc3\xa4itab, et l\xc3\xa4bitud on alles pool teed gei\xc5\xa1aks saamisel. Enamasti treenitakse aasta, enne kui alustatakse oma teed maiko v\xc3\xb5i gei\xc5\xa1ana. Erandjuhul on v\xc3\xb5imalik j\xc3\xa4tta maiko periood vahele ja deb\xc3\xbcteerida kohe gei\xc5\xa1ana, mida kasutavad n\xc3\xa4iteks naised, kes on \xc3\xbcle 21. eluaasta vanad._NEWLINE_Gei\xc5\xa1alt oodatakse, et ta on vallaline, ning \xc3\xb5pinguid alustatakse tavaliselt 18. aastaselt, Kyotos 15. aastaselt. Kui gei\xc5\xa1a abiellub, siis peab ta sellest elukutsest loobuma.\n_START_SECTION_\nAjalugu\n_START_PARAGRAPH_\nVarases Jaapani ajaloos olid meelelahutajateks saburukod, kellest m\xc3\xb5ni pakkus ka seksuaalteenuseid. Parema haridusega t\xc3\xbcdrukud teenisid elatist aga k\xc3\xb5rgema klassi seltskondlikel \xc3\xbcritustel. Aastast 794, mil Kyotost sai pealinn, hakkas seal gei\xc5\xa1akultuur t\xc3\xb5sisemalt arenema._NEWLINE_Traditsioonilise Jaapani kultuuri kohaselt ei pidanud mehed oma naistele truud olema, kuna naise eesm\xc3\xa4rgiks oli olla ema ja kodu hing. Seksuaalsete vajaduste rahuldamiseks p\xc3\xb6\xc3\xb6rdusid meesterahvad kurtisaanide poole._NEWLINE_16.sajandil said alguse kvartalid, kus leidus palju kurtisaane ja teisi meelelahutajaid. 1617. aastal muutus prostitutsioon s\xc3\xb5jav\xc3\xa4e \xc3\xbclemjuhataja m\xc3\xa4\xc3\xa4ruse j\xc3\xa4rgi illegaalseks, ning selle j\xc3\xa4tkamiseks oli vaja litsentsi.\n_START_SECTION_\n18.sajand\n_START_PARAGRAPH_\nS\xc3\xa4\xc3\xa4rased naudingu kvartalid muutusid kiiresti glamuurseteks meelelahutuskeskusteks, kus k\xc3\xb5rgelt hinnatud kurtisaanid laulsid, tantsisid ja m\xc3\xa4ngisid muusikat. 18. sajandi alguses v\xc3\xb5eti kasutusele gei\xc5\xa1a m\xc3\xb5iste meessoost meelelahutajate t\xc3\xa4henduses. Naisgei\xc5\xa1ade eelk\xc3\xa4ijaks olid teismelised tantsut\xc3\xbcdrukud ehk odorikod. 1680ndatel olid odorikod populaarsed meelelahutajad k\xc3\xb5rgema klassi samuraide seas._NEWLINE_T\xc3\xbcdrukud, kes ei olnud enam teismelised ja ei tahtnud end nimetada odorikoks, v\xc3\xb5tsid \xc3\xbcle mees-meelelahutajate termini gei\xc5\xa1a. Esimene naine, kes end gei\xc5\xa1aks nimetas oli 1750. aastal Fukagawa regioonist p\xc3\xa4rit prostituut Kikuya, kes oskas h\xc3\xa4sti laulda ja shamisen-i pilli m\xc3\xa4ngida. J\xc3\xa4rgnevatel aastatel t\xc3\xb5usis naisgei\xc5\xa1ade populaarsus meelelahutajatena.\n_START_SECTION_\nGei\xc5\xa1ade t\xc3\xb5us\n_START_PARAGRAPH_\nGei\xc5\xa1ade ja prostituutide erinevus seisneski selles, et gei\xc5\xa1ad ei pakkunud seksuaalteenuseid, vaid hartitud naistena meeldivat seltskonda meesklientidele. Prostitutsiooni populaarsus langes, ning selle k\xc3\xb5rval t\xc3\xb5usis hinda peenus ja elegants, mida gei\xc5\xa1ad esindasid. Muidugi gei\xc5\xa1aks olemine varieerus, nii m\xc3\xb5nigi ei suutnud hoiduda seksuaalsuhetest oma kliendiga, kuid \xc3\xbcldjoontes t\xc3\xb5usis esile gei\xc5\xa1ade eri kunstide graatsiline valdamine. Prostitutsioon oli Jaapanis legaalne kuni 1900. aastani.\n_START_SECTION_\nTeine maailmas\xc3\xb5da\n_START_PARAGRAPH_\nTeise maailmas\xc3\xb5ja ajal oli gei\xc5\xa1ade kultuuris suur langus. 1944. aastal sunniti neid oma baarid, tee- ning gei\xc5\xa1amajad sulgema ja k\xc3\xa4sti vabrikusse t\xc3\xb6\xc3\xb6le minna. Aasta hiljem oli gei\xc5\xa1adel v\xc3\xb5imalik oma tegevust j\xc3\xa4tkata, ning naised, kes p\xc3\xb6\xc3\xb6rdusid tagasi gei\xc5\xa1aks olemise juurde, otsustasid loobuda L\xc3\xa4\xc3\xa4ne m\xc3\xb5jutustest ja tuua tagasi au sisse vanad gei\xc5\xa1a traditsioonid._NEWLINE_P\xc3\xa4rast s\xc3\xb5da oli Jaapan majandusraskustes, seet\xc3\xb5ttu leidus ka v\xc3\xa4hem inimesi, kes gei\xc5\xa1ade teenuste eest oleks maksta j\xc3\xb5udnud.\n_START_SECTION_\nTreeningetapid\n_START_PARAGRAPH_\nGei\xc5\xa1aks olemise \xc3\xb5pingud algasid tavaliselt \xc3\xbcsna noorelt. Noorimad gei\xc5\xa1a \xc3\xb5pilased olid isegi \xc3\xbcheksa aastased lapsed. 1950ndatel vastu v\xc3\xb5etud lastekaitseseadusega keelustati nii noorte laste gei\xc5\xa1a majadesse \xc3\xb5pingutele saatmine._NEWLINE_\xc3\x95pilasena elab maiko talle v\xc3\xb5imaldatud majutuses ehk gei\xc5\xa1a majas (okiya), kus lisaks s\xc3\xb6\xc3\xb6gile antakse talle k\xc3\xb5ik vajaminev- kimono, obi jne. Gei\xc5\xa1a \xc3\xb5pingud on v\xc3\xa4ga kallid ning oma v\xc3\xa4lja\xc3\xb5ppe raha kompenseerib gei\xc5\xa1a tehtud t\xc3\xb6\xc3\xb6ga. Tagasimaksmine toimub seni kuni \xc3\xb5ppekulud on kaetud ning alles siis on v\xc3\xb5imalik gei\xc5\xa1al iseseisvat elu alustada._NEWLINE_Maikot nimetatakse esimese \xc3\xb5ppeprotsessi ajal minarai-ks, mis t\xc3\xa4hendab \xc3\xb5ppimist vaatluse kaudu. Selleks, et seda l\xc3\xa4bi viia, peab gei\xc5\xa1a leidma omale nn vanema \xc3\xb5e ehk mentori (onee-san). Onee-sani \xc3\xbclesanne on maiko kaasa v\xc3\xb5tta ozashiki-le, mis kujutab endast banketti \xc3\xbcksk\xc3\xb5ik millises t\xc3\xbc\xc3\xbcpilises jaapani majas. Seal saab maiko istuda ja vaadata mentori t\xc3\xb6\xc3\xb6d. Minarai ei sekku \xc3\xbcritusse mitte kuidagi, isegi suhtluse teeb tema eest \xc3\xa4ra kimono, mis v\xc3\xa4ljendab tema staatust. Minarai k\xc3\xa4ib erinevaid suhtlustehnikaid ja m\xc3\xa4nge \xc3\xb5ppimas kindlas teemajas, kus teda \xc3\xb5petab maja perenaine ehk okaa-san. Minaraiks olemise etapp kestab umbes kuu._NEWLINE_J\xc3\xa4rgmine etapp v\xc3\xb5ib kesta aastaid, sealjuures nimetatakse \xc3\xb5pilast maikoks, ning tema \xc3\xb5petajaks on gei\xc5\xa1a. Maiko \xc3\xb5pib n\xc3\xbc\xc3\xbcd seenior gei\xc5\xa1alt, j\xc3\xa4rgides teda k\xc3\xb5igil ta kohtumistel. \xc3\x95pilase suhted oma eeskujudega on \xc3\xa4\xc3\xa4retult olulised. Onee-san \xc3\xb5petab maikole k\xc3\xb5ike gei\xc5\xa1ade rajoonis t\xc3\xb6\xc3\xb6tamise kohta, sealhulgas tee serveerimist, pillim\xc3\xa4ngu, tantsimist ja vestluse \xc3\xbcleval hoidmist. Vanem \xc3\xb5de aitab maikole valida ka tema uut nime, mida ta t\xc3\xb6\xc3\xb6alaselt kasutama hakkab._NEWLINE_Maiko treeningperioodil on kolm t\xc3\xa4htsat elementi, millest esimeseks on \xc3\xb5petus kunstist, teiseks meelelahutuse oskus ning kolmandaks tema sotsiaalsed oskused suhtev\xc3\xb5rgustiku loomisel. _NEWLINE_20\xe2\x80\x9322. aasta vanuselt saab maikost t\xc3\xa4iskohaga gei\xc5\xa1a, olles t\xc3\xb6\xc3\xb6tanud enne kaks kuni viis aastat. N\xc3\xbc\xc3\xbcd saab ta oma pakutud teenuste eest t\xc3\xa4istasu.\n_START_SECTION_\nV\xc3\xa4limus\n_START_PARAGRAPH_\nGei\xc5\xa1ade v\xc3\xa4limus muutub nende karj\xc3\xa4\xc3\xa4ri jooksul korduvalt, rohkelt meigitud maikost saab elegantne gei\xc5\xa1a. T\xc3\xbcdrukute soengu ja kulmukaare pikkuse j\xc3\xa4rgi on v\xc3\xb5imalik kindlaks teha tema etapp gei\xc5\xa1aks saamisel, nt pikk kulmukaar viitab k\xc3\xbcpsusele.\n_START_SECTION_\nMeik\n_START_PARAGRAPH_\nGei\xc5\xa1a \xc3\xb5pilasele on iseloomulik \xc3\xbcleni valgeks v\xc3\xb5\xc3\xb5batud n\xc3\xa4gu ning punased huuled. Algselt sisaldas valge mask ka pliid, kuid kui avastati selle halb m\xc3\xb5ju n\xc3\xa4onahale, asendati see riisipuudriga. Gei\xc5\xa1a meikimine on \xc3\xbcsna aegan\xc3\xb5udev ja keeruline tegevus. Meik tehakse enne riietumist, et v\xc3\xa4ltida kimono v\xc3\xb5imalikku m\xc3\xa4\xc3\xa4rdumist. Esmalt kantakse n\xc3\xa4ole \xc3\xb5li v\xc3\xb5i vahalaadne aine bintsuke-abura ning j\xc3\xa4rgmiseks valge pulber, mis on segatud veega moodustades valge pasta. Selle pealekandmiseks kasutatakse bambusharja, alustades kaelast liikudes \xc3\xbclespoole. Valge maskina v\xc3\xa4rvitakse n\xc3\xa4gu, kael ja rind, j\xc3\xa4tmaks kaela tagaosale katmata V v\xc3\xb5i W kujutisena. P\xc3\xa4rast aluskihi kandmist n\xc3\xa4ole tupsutatakse kogu valge piirkond k\xc3\xa4snaga \xc3\xbcle, et meiki \xc3\xbchtlasemaks muuta._NEWLINE_J\xc3\xa4rgmisena kaunistatakse silmad ning joonistatakse kulmud. T\xc3\xa4nap\xc3\xa4eval kasutatakse s\xc3\xb6e asemel moodsaid kosmeetikavahendeid, millega silmanurgad mustaks v\xc3\xa4rvitakse. Maikod lisavad mustale v\xc3\xa4rvile ka punast._NEWLINE_Huulte v\xc3\xa4rvimiseks kasutatakse pisikest pintslist. V\xc3\xa4rv lahustatakse vees ning lisatakse kristalliseeritud suhkur, et anda huultele s\xc3\xa4delust. Harva v\xc3\xa4rvitakse gei\xc5\xa1a m\xc3\xb5lemad huuled punaseks. Maikode esimesel aastal v\xc3\xa4rvitakse neil alahuul osaliselt, ning \xc3\xbclahuul j\xc3\xa4\xc3\xa4b valgeks. Hiljem v\xc3\xb5ib maiko ka \xc3\xbclahuult v\xc3\xa4rvida. T\xc3\xa4isv\xc3\xa4\xc3\xa4rtuslik gei\xc5\xa1a v\xc3\xa4rvib aga ainult \xc3\xbclahuule (vastupidiselt \xc3\xb5pilasele). Enamik gei\xc5\xa1asid v\xc3\xa4rvivad \xc3\xbclahuule ning j\xc3\xa4tavad alahuulele vaid peene joone, mis ei j\xc3\xa4rgi huule kuju, j\xc3\xa4ttes nii huultest mulje, et tegemist on \xc3\xb5ienupuga._NEWLINE_Maikod, kes on j\xc3\xb5udnud viimasesse etappi v\xc3\xa4rvivad vahel l\xc3\xbchikeseks perioodiks oma hambad mustaks. Komme ise on Jaapani kunagisest traditsioonist, kuid kuna valge n\xc3\xa4o taustal tunduvad hambad tihti kollased, p\xc3\xbc\xc3\xbctakse mustade hammastega j\xc3\xa4tta illusioon millestki kaugest ja kaduvast._NEWLINE_Esimesed kolm aastat kannab maiko sellist meiki pea alati. Enda valmispanemisel aitab teda vanem \xc3\xb5de v\xc3\xb5i mentor. P\xc3\xa4rast kolme aastat muutub maiko meik tagasihoidlikumaks, mis n\xc3\xa4itab, et ta on j\xc3\xb5udnud k\xc3\xbcpsemasse ikka ja ta valmis n\xc3\xa4itama oma loomulikku ilu. \xc3\x9cleni valget meiki kannavad gei\xc5\xa1ad vaid erijuhtudel.\n_START_SECTION_\nRiietus\n_START_PARAGRAPH_\nGei\xc5\xa1ad kannavad alati kimonot, mis on traditsiooniline jaapani r\xc3\xb5ivaese. Veel \xc3\xb5ppiv gei\xc5\xa1a kannab eriti v\xc3\xa4rvilist kimonot ekstravagantse obiga, mis on osa r\xc3\xb5ivastusest. Obi on tavaliselt heledamat v\xc3\xa4rvi kui kimono ise. Obi sidumise viise nimetatakse mitmeti, kuid levinum on neist tavaline s\xc3\xb5lm, mida kasutavad eelk\xc3\xb5ige abielus naised ja see kannab nime \xe2\x80\x9etaiko musubi\xe2\x80\x9c._NEWLINE_Kimono muster, v\xc3\xa4rv ja stiil s\xc3\xb5ltub aastaajast ja kindlast s\xc3\xbcndmusest. Talvel kannavad gei\xc5\xa1ad haorit, mis on kimonosarnane jakk. Kimonot v\xc3\xb5ib kaunistada kandmise v\xc3\xa4ltel, st et kimono valmissaamine v\xc3\xb5ib v\xc3\xb5ta mitu aastat._NEWLINE_Gei\xc5\xa1ad kannavad kimono all punast v\xc3\xb5i roosat nagajuban-i, selle eesm\xc3\xa4rgiks on hoida kimono puhas, v\xc3\xa4ltides kokkupuudet nahaga. Maikod kannavad valge mustriga punast alusriiet._NEWLINE_Jalan\xc3\xb5udena kannavad nad v\xc3\xa4ljas zori-isid ning toas tabi-sid. Halva ilma korral kannavad gei\xc5\xa1ad ja maikod puukingi, mida nimetatakse vastavalt geta ja okobo.\n_START_SECTION_\nJuuksed\n_START_PARAGRAPH_\nJaapanis levinud juuksemoodi nimetatakse shimadaks. Soenguid saab s\xc3\xa4ttida neljal erineval moel: taka shimada- k\xc3\xb5rge krunn, mida kannavad tavaliselt noored ja vallalised naised; tsubushi shimada- lame krunn, mida kannavad eelk\xc3\xb5ige vanemad naised; uiwata- juuksed on \xc3\xbcles seotud v\xc3\xa4ikese v\xc3\xa4rvilise crepe t\xc3\xbckiga. Neljas juuksemood on iseloomulik ainult maikodele ning seda kutsutakse \xe2\x80\x9emomowareks\xe2\x80\x9c. Soenguid kaunistavad juuksen\xc3\xb5elad v\xc3\xb5i -pulgad. Gei\xc5\xa1ad ei maga padja vaid kaelatoega, mis aitab nende soengu vormis hoida. Olemasolevaid soenguid uuendatakse v\xc3\xb5i kohendatakse igan\xc3\xa4dalaselt. T\xc3\xa4nap\xc3\xa4eval kasutavad mitmed gei\xc5\xa1ad ka parukaid, kuid maikode soengud on nende p\xc3\xa4ris juustest.'